شاكر باسيليوس ميخائيل ( 1919- 1995 ) كان عالم اللغه القبطيه و كان واحد من بين اساتذة اللغه القبطيه الكبار اللى اثرو فى تعليم اللغه فى مصر. شاكر باسيليوس ميخائيل اتولد فى مير بمحافظة اسيوط يوم 19 اغسطس سنة 1919, اتدرج فى مراحل التعليم المختلفه و كان عنده عشقه كبير للغه القبطيه و اللى جه نتيجه احتكاكه الشديد برهبان الدير المحرق اللى اتعرف عنهم اتقانهم الشديد للغه القبطيه و اللى كان نتيجة تقليد قديم بضروره و حتمية الصلاه باللغه القبطيه جوا مذبح الكنيسه الاثريه بالدير و اللى بيفتخر رهبانه ان السيد المسيح هوا اللى دشنه بنفسه. التحق بالكليه الاكليركيه بالقاهره و اتخرج فيها فى اوائل الاربعينات و انتقل القاهره و اتعين استاذ للغه القبطيه فى الكليه الاكليركيه و معهد الدراسات القبطيه. اتدرج فى المناصب لغاية ما وصل لمنصب وكيل الكليه الاكليركيه فى 9 اكتوبر سنة 1975 و اشتغل كمان استاذ و رئيس لقسم اللغه القبطيه فى معهد الدراسات القبطيه بالقاهره. اتطوع لتدريس اللغه القبطيه فى الكاتدرائيه المرقسيه الكبرى بالعباسيه قبل موعد الاجتماع الاسبوعى لقداسة البابا المتنيح الانبا شنوده التالت كمان دريس اللغه القبطيه فى كنيسة السيده العذراء بالزيتون.